
Na osnovu člana 30 Zakona o upravljanju otpadom ("Službeni list Crne Gore", br. 34/24 i 92/24), člana 27 stav 1 tačka 8 Zakon o lokalnoj samoupravi ("Službeni list Crne Gore", br. 2/18, 34/19, 38/20, 50/22, 84/22, 81/25 i 98/25) i člana 54 stav 1 tač. 2 i 4 Statuta Glavnog grada ("Službeni list Crne Gore - Opštinski propisi", br. 8/19, 20/21, 49/22 i 51/25), Skupština Glavnog grada - Podgorice, na sjednici održanoj dana 29, 30. i 31. jula 2026. godine, donijela je
ODLUKA
o pristupanju izradi Lokalnog plana upravljanja komunalnim i neopasnim građevinskim otpadom Glavnog grada Podgorice za period 2026-2029. godine
("Službeni list Crne Gore - opštinski propisi", br. 039/26 od 14.08.2026)
Član 1
Pristupa se izradi Lokalnog plana upravljanja komunalnim i neopasnim građevinskim otpadom Glavnog grada Podgorice za period 2026-2029. godine (u daljem tekstu: Lokalni plan).
Član 2
Lokalnim planom utvrdiće se stanje u oblasti upravljanja komunalnim i neopasnim građevinskim otpadom na teritoriji Glavnog grada Podgorice, uključujući vrstu, količinu i porijeklo komunalnog i neopasnog građevinskog otpada, način organizovanja sistema upravljanja otpadom, kao i mjere za unapređenje upravljanja otpadom u skladu sa načelima zaštite životne sredine i održivog razvoja.
Član 3
Lokalni plan će se izraditi u skladu sa odredbama Zakona o upravljanju otpadom, Državnim planom upravljanja otpadom i drugim propisima i strateškim dokumentima u oblasti zaštite životne sredine.
Član 4
Rok za izradu nacrta Lokalnog plana je devet mjeseci od dana donošenja Državnog plana upravljanja otpadom.
Član 5
Posebnim rješenjem gradonačelnika Glavnog grada formiraće se radna grupa za izradu Lokalnog plana.
Član 6
Stručne i administrativne poslove za realizaciju ove odluke obavljaće organ uprave Glavnog grada nadležan za komunalne poslove.
Član 7
Nakon izrade nacrta Lokalnog plana sprovešće se javna rasprava i nakon utvrđivanja prijedloga Lokalni plan će se dostaviti Skupštini Glavnog grada na usvajanje, uz prethodno pribavljene saglasnosti nadležnog Ministarstva i pravnog lica koje upravlja zaštićenim područjem, u skladu sa članom 30 Zakona o upravljanju otpadom.
Član 8
Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".
Broj: 02-016/26-547
Podgorica, 31. jul 2026. godine
Skupština Glavnog grada - Podgorice
Predsjednik,
Srđan Perić, s.r.

